Stem vir Raynetia as nuwe Miss Grace | Netwerk24
Stem vir Raynetia as nuwe Miss Grace
Deur Rick Marais 03 Desember 2018 06:00
Stem vir Raynetia Krieger wat ’n semifinalis in die Miss Grace SA-kompetisie is.
’n Oud-Worcesteriet is ’n semifinalis in die Miss Grace SA-skoonheidskompetisie en sy durf die kompetisie aan met een doel voor oë – om mense nog meer bewus te maak oor die impak wat seksuele mishandeling op vroue het.
Raynetia Krieger (28), wat self ’n slagoffer van seksuele mishandeling was, noem dat sy so skaam was daaroor dat dit haar 15 jaar geneem het om haar ouers te vertel.
“Die doel van die Miss Grace-kompetisie is om lig te werp op seksuele mishandeling teen vroue en kinders. Dit is hoekom ek ingeskryf het – omdat ek self ’n slagoffer was,” sê Krieger.
Sy is tans ’n onderwyser in Gansbaai maar meen dat sy die kompetisie vir Worcester wil wen.
Die top-30-finaliste word Sondag 16 Desember aangewys, waarna die topvyffinaliste aangewys gaan word.
“My wenke aan jong vroue wat iets soos seksuele mishandeling deurgemaak het of dit tans deurmaak, is om nie skaam te wees nie. Moenie stilbly hieroor nie want dit kan veroorsaak dat ’n mens in depressie verval. Staan op en praat met iemand hieroor,” voeg sy by.
“Ek sien vreeslik uit na die kompetisie maar ek gaan die steun van Worcester se mense kort, want elke SMS tel vir my as ’n stem. Julle kan RaynetiaK na 35109 stuur. Die stemlyne is oop tot 16 Desember en julle kan stem soveel keer julle wil,” sê sy.